## L’IVCR+i treballa en la documentació de l’art rupestre trobat en el jaciment de la Cueva Negra d’Ayora

*** Els panells descoberts corresponen al Paleolític superior, la qual cosa demostra que la cavitat va ser utilitzada per humans fa més de 12.000 anys
* Este jaciment ha proporcionat gran quantitat de material arqueològic d’una àmplia cronologia, des del Neolític antic fins a l’actualitat**

L’Institut Valencià de Conservació, Restauració i Investigació (IVCR+i), dependent de la Conselleria d’Educació, Cultura, Universitats i Ocupació, en col·laboració amb el departament de Prehistòria de la Universitat de València, està fent els treballs de documentació de les mostres d’art rupestre trobades en el jaciment de la Cueva Negra, en el terme municipal d’Ayora.

Este descobriment va ser realitzat recentment pels espeleòlegs Javier Martínez i Joaquín Navarro i ha permés demostrar que este espai va ser utilitzat pels humans durant el Paleolític superior, fa més de 12.000 anys.

La Cueva Negra és una cavitat de llarg recorregut situada en la serra de Palomeras, a Ayora. Es tracta d’un jaciment arqueològic conegut des de principis de segle XX, que ha proporcionat material arqueològic d’una àmplia cronologia des del Neolític antic fins a l’actualitat.

La informació arqueològica disponible fins al moment indicava que la cavitat havia tingut diferents usos al llarg de la seua història: com a espai d’hàbitat durant el Neolític antic (5000 anys aC); lloc d’enterrament en el Neolític final (3000 aC); cova santuari en època ibèrica (segle IV aC); i cleda de pastors en època medieval i actual.

Ha sigut recentment quan s’han trobat mostres del seu ús per part d’humans des de molt de temps abans, durant l’època del Paleolític superior, la qual cosa atorga un valor afegit a este jaciment.

En este sentit, el projecte que està desenrotllant l’IVCR+i i la Universitat de València té per objecte la documentació d’este material rupestre descobert en la cova, on s’han identificat fins al moment quatre panells amb gravats en els quals es representen signes geomètrics com a retícules i animals, entre els quals predominen els cavalls. Els treballs es completen, a més, amb un estudi sobre el context arqueològic.

La primera fase d’esta campanya de documentació consistix en l’estudi dels panells coneguts mitjançant tècniques avançades de documentació fotogramètrica. Així mateix, s’està treballant en la prospecció de les parets per a la localització de nous panells amb art rupestre.

Cal assenyalar que la Cueva Negra d’Ayora ha sigut fins ara un lloc molt freqüentat per excursionistes i espeleòlegs. Actualment es troba protegida, per a salvaguardar l’art rupestre que allotja i les poblacions de rates penades que nidifiquen en el seu interior.

Fecha: 14/08/2024